Formula E -kausi 2014–2015

Formula E -kausi 2014–15 oli Formula E -sähköautosarjan ensimmäinen kausi. Kausi käynnistyi 13. syyskuuta 2014 Kiinan Pekingissä ja päättyi 28. kesäkuuta 2015 Britannian Lontoossa. Formula E -kauden 2014–2015 osakilpailuja ajettiin Euroopan, Aasian, Etelä-Amerikan ja Pohjois-Amerikankin. Kauden 2014–2015 aikana ajettiin yhteensä 11 osakilpailua kymmenessä eri kaupungissa, koska kauden päätösviikonloppuna Lontoossa ajettiin kaksi osakilpailua saman viikonlopun aikana.
Nelson Piquet Jr. voitti kuljettajien maailmanmestaruuden ja valmistajien maailmanmestaruuden E.dams-Renault.
Auto.
Kilpa-autot olivat sähköautoja. Renkaat talleille toimitti ranskalainen rengasvalmistaja Michelin. Autoissa oli Dallaran valmistama runko ja Hewlandin vaihdelaatikko. Sähkömoottorit tulivat McLarenilta, ja akustosta vastasi puolestaan Williams. Formula E:n sähkömoottorin teho on noin 200 kilowattia, joka vastaa 270 hevosvoimaa. Auton huippunopeudeksi on mitattu 250 kilometriä tunnissa. Sarjan debyyttikaudella kaikki tallit käyttivät samanlaisia Spark-Renault SRT 01E -autoja. Aluksi tunnin mittaisissa kisoissa kuljettajilla oli käytössään kaksi autoa, joita molempia heidän oli käytettävä kilpailun aikana, mutta tulevaisuudessa suunnitelmissa on autojen langaton lataus kisojen aikana.
Kilpailukalenteri.
Kauden aikana ajettiin yhteensä 11 kilpailua. Alun perin FIA:n hyväksymässä kilpailukalenterissa oli kymmenen kilpailua, mutta huhtikuussa 2014 Rio de Janeiron kilpailu jätettiin kalenterista pois. Formula E -sarjan pomo Alejandro Agag paljasti, että heillä on kaksi vaihtoehtoa: ajaa kausi läpi yhdeksällä kilpailulla tai järjestää kaksi kilpailua yhdessä sarjan kolmesta viimeisestä kilpailusta. 3. helmikuuta 2015 FIA ilmoitti, että kaudella ajetaan kymmenen osakilpailua. Berliinin ja Lontoon osakilpailujen välissä järjestetään Moskovan osakilpailu. Samalla Berliinin osakilpailun ajankohtaa aikaistettiin järjestettäväksi jo 23. toukokuuta 2015. 19. helmikuuta 2015 FIA ilmoitti, että kauden päätösviikonloppuna Lontoossa ajetaan kaksi osakilpailua saman viikonlopun aikana.
Kauden kulku.
Kiinan ePrix.
Kaikkien aikojen ensimmäinen ja samalla kauden 2014–2015 ensimmäinen Formula E -sarjan osakilpailu ajettiin Kiinan Pekingissä Beijing Olympic Green Circuitilla 13. syyskuuta 2014. Osakilpailuun paalupaikalta lähti E.dams-Renaultin ranskalainen Nicolas Prost. Kilpailun voittoon ajoi Audi Sport ABT:n Lucas di Grassi, joka nousi voittoon viimeisellä kierroksella radan viimeisessä mutkassa Prostin kolaroitua saksalaisen Nick Heidfeldin kanssa. Kilpailun nopeimman kierroksen ajoi Amlin Agurin Takuma Satō.
Malesian ePrix.
Kauden toisessa osakilpailussa, Malesian ePrixissä debyytin teki Andretti Autosportilla Matthew Brabham, joka korvasi Charles Picin, ja Amlin Agurilla António Félix da Costa, joka korvasi Takuma Satōn. Malesian ePrixissä paalupaikalle ajoi ensimmäisen kilpailun tavoin Nicolas Prost. Kilpailun voittoon ajoi Virgin Racingin Sam Bird.
Andretti Autosportin Franck Montagny kärähti kokaiinin käytöstä Malesian ePrixin jälkeisessä dopingtestissä. Montagny ei kieltänyt tulosta. Hänet tuomittiin kahden vuoden kilpailukieltoon.
Uruguayn ePrix.
Kauden kolmanteen kilpailuun Uruguayn ePrix'een mentäessä sarjaa johti brasilialainen Lucas di Grassi kolmen pisteen erolla brittiläiseen Sam Birdiin nähden. Uruguayn ePrix'ssä debyytin teki Andretti Autosportilla entinen Formula 1 -kuljettaja, ranskalainen Jean-Eric Vergne. Hänen lisäkseen debyytin tekivät meksikolainen Salvador Durán sekä espanjalainen Antonio García.
Jean-Eric Vergne ajoi heti debyytissään kilpailun paalupaikalle. Kilpailun voittoon ajoi sveitsiläinen Sébastien Buemi E.dams-Renault’lla ennen toiseksi sijoittunutta NEXTEV TCR:n Nelson Piquet’ta. Kolmanneksi sijoittui Audi Sport ABT:n Lucas di Grassi.
Argentiinan ePrix.
Kauden 2014–2015 neljäs osakilpailu ajettiin Argentiinan Buenos Airesissa. Paalupaikalta kilpailuun lähti E.dams-Renault’n Sebastien Buemi. Kilpailussa debyytin teki yhdysvaltalainen Marco Andretti. Kilpailun voittoon ajoi Amlin Agurin António Félix da Costa. Voitto oli Amlin Aguri -tallin ensimmäinen Formula E -sarjassa. Toiseksi sijoittui E.dams-Renault’n Nicolas Prost ja kolmanneksi NEXTEV TCR:n Nelson Piquet.
Kilpailu oli loppuunmyyty ja sitä oli seuraamassa yli 20 000 katsojaa.
Miamin ePrix.
Miamin ePrix oli ensimmäinen kauden 2014–2015 aikana Yhdysvalloissa ajettavista osakilpailuista. Miamin ePrix ajettiin 14. maaliskuuta 2015. Kilpailussa debyytin teki Scott Speed, Loïc Duval ja Vitantonio Liuzzi. Paalupaikalta osakilpailuun lähti Andretti Autosportin Jean-Eric Vergne. Osakilpailun voittoon ajoi Nicolas Prost.
Long Beachin ePrix.
Long Beachin ePrix oli toinen kahdesta kauden aikana Yhdysvalloissa ajettavista osakilpailuista. Osakilpailu ajettiin 4. huhtikuuta 2015. Kilpailun näyttämö Long Beachin katurata sijaitsi vain kilometrien päässä Hollywoodista, ja tämän vuoksi varikolla nähtiinkin Hollywoodin kuuluisuuksia, kuten näyttelijä ja Venturi GP:n osaomistaja Leonardo di Caprio, huippumalli Irina Shayk ja näyttelijä Adrien Brody. Moni osallistui myös virallisiin Formula E -afterpartyeihin, jotka järjestettiin Chateau Marmontissa.
Kilpailuun paalupaikalta lähti saksalainen Daniel Abt. Kilpailun voittoon ajoi brasilialainen Nelson Piquet.
Monacon ePrix.
Formula E -kausi rantautui ensimmäistä kertaa Eurooppaan ja Monacon ePrix ajettiin osittain samalla radalla kuin Formula 1 -kilpailut. Kilpailun paalupaikan valtasi sveitsiläinen Sebastien Buemi. Hän ajoi myös kilpailun voittoon.
Saksan ePrix.
Formula E:n ensimmäinen kausi jatkui 23. toukokuuta 2015 Saksassa, Berliinissä. Osakilpailuun paalupaikalta lähti ensimmäistä kertaa sarjassa paalun vallannut Jarno Trulli. Kilpailun voittoon ajoi Lucas di Grassi, mutta hänen suorituksensa hylättiin, kun selvisi, että hänen autonsa etusiipeä oli muokattu, mikä antoi hänelle etua. Kilpailun viralliseksi voittajaksi nousi Dragon Racingin Jérôme d’Ambrosio.
Venäjän ePrix.
Moskovan kadut sarja valtasi 6. kesäkuuta 2015. Paalupaikan valtasi Jean-Eric Vergne Andretilla. Kilpailun voittoon ajoi Nelson Piquet.
Britannian ePrix.
Ennakko.
Kausi päättyi 27–28. kesäkuuta 2015 Lontoossa ajettaviin viimeisiin osakilpailuihin. Ennen viimeisiä kilpailuja sarjan kärkipaikkaa piti hallussaan Nelson Piquet, joka johti sarjaa kymmenen pisteen erolla ennen maamiestään Lucas di Grassia.
Lauantain osakilpailu.
Lauantain kilpailuun lähdettiin turva-auton takaa ensimmäisen mutkaan tehtyjen muutosten takia, joilla estettiin ensimmäisessä mutkassa sijainneen pompun päältä ajaminen. Turva-autolla varmistettiin kilpailun alun turvallisuus. Sébastien Buemi ajoi kilpailun voittoon ja paranteli samalla asemiaan kuljettajien maailmanmestaruustaistelussa. Kilpailun jälkeen E.dams-Renault varmisti myös valmistajien maailmanmestaruuden.
Sunnuntain osakilpailu.
Ennen sunnuntain kilpailua vielä kolmella kuljettajalla oli mahdollisuus ratkaista kuljettajien maailmanmestaruus itselleen. Sateen sekoittamissa aika-ajoissa paalupaikan nappasi Venturin Stephane Sarrazin. Sarrazin ajoi myös ensimmäisenä kilpailussa ruutulipulle, mutta hän sai 49 sekunnin aikarangaistuksen, koska hän käytti kilpailussa liikaa energiaa. Kilpailun voittajaksi nimettiin siten toiseksi sijoittunut Sam Bird. Kilpailun sijoitusten perusteella kuljettajien maailmanmestaruuden varmisti Nelson Piquet yhden pisteen erolla ennen Sebastien Buemia. Kolmanneksi MM-sarjassa sijoittui Lucas di Grassi.